Tykke børn er ikke så gode til at smage forskelle som børn med normalvægt.

Det kan være med til at forklare, hvorfor nogle børn bliver overvægtige.

Det fremgår af et forsøg foretaget af forskere fra Charité Universitätsmedizin Berlin i Tyskland.

Ifølge forsøget er tykke børns smagsløg mindre følsomme, og derfor har de sværere ved at skelne mellem de fem menneskelige smagssanser: Bitter, sød, salt, sur og umami.

Det kan betyde, at de er nødt til at spise mere for at opnår den samme smagsoplevelse som slanke børn, vurderer forskerne.

94 normalvægtige børn og 99 fede børn fra otte til 16 år har deltaget i forsøget.

Forskerne er forsigtige med at fastslå, hvad det er, der gør nogle børn i stand til at skelne smag bedre end andre. Men de mener, der er flere årsager. Bl.a. hormonelle og genetiske, ligesom det at blive præsenteret for mange former for smag tidligt i livet kan spille en rolle.

Forsøget er netop offentliggjort i Archives of Disease in Childhood.